Illum, il-Kummissjoni Ewropea adottat pakkett ambizzjuż u komprensiv ta' miżuri biex tgħin fit-titjib tal-fluss tal-flus lejn attivitajiet sostenibbli fl-Unjoni Ewropea. Billi l-investituri se jkunu jistgħu jorjentaw mill-ġdid l-investimenti lejn teknoloġiji u negozji aktar sostenibbli, il-miżuri tal-lum se jkunu strumentali biex l-Ewropa ssir newtrali għall-klima sal-2050. Dawn se jagħmlu lill-UE mexxejja globali fit-twaqqif ta' standards għal finanzi sostenibbli. Il-pakkett jinkludi: Il-Patt Ekoloġiku Ewropew huwa l-istrateġija tal-Ewropa għat-tkabbir li għandha l-għan li ttejjeb il-benesseri u s-saħħa taċ-ċittadini, tagħmel l-Ewropa newtrali għall-klima sal-2050 u tipproteġi, tikkonserva u ssaħħaħ il-kapital naturali u l-bijodiversità tal-UE. Bħala parti minn dak l-isforz, il-kumpaniji jeħtieġu qafas komprensiv ta' sostenibbiltà biex ibiddlu l-mudelli tan-negozju tagħhom kif xieraq. Biex tiġi żgurata t-tranżizzjoni fil-finanzi u jiġi evitat il-greenwashing, l-elementi kollha tal-pakkett tal-lum se jsaħħu l-affidabbiltà u l-paragunabbiltà tal-informazzjoni dwar is-sostenibbiltà. Dan se jqiegħed is-settur finanzjarju Ewropew fil-qalba ta' rkupru ekonomiku sostenibbli u inklużiv mill-pandemija tal-COVID-19 u tal-iżvilupp ekonomiku sostenibbli fit-tul tal-Ewropa. L-Att Delegat dwar it-Tassonomija tal-UE dwar il-Klima It-Tassonomija tal-UE hija għodda ta' trasparenza robusta u bbażata fuq ix-xjenza għall-kumpaniji u l-investituri. Din toħloq lingwaġġ komuni li l-investituri jistgħu jużaw meta jinvestu fi proġetti u attivitajiet ekonomiċi li għandhom impatt pożittiv sostanzjali fuq il-klima u l-ambjent. Se tintroduċi wkoll obbligi ta' divulgazzjoni fuq il-kumpaniji u l-parteċipanti fis-swieq finanzjarji. L-Att Delegat tal-lum, li llum intlaħaq qbil politiku dwaru mill-Kulleġġ tal-Kummissarji, jintroduċi l-ewwel sett ta' kriterji ta' skrinjar tekniku biex jiġi definit liema attivitajiet jikkontribwixxu b'mod sostanzjali għal tnejn mill-objettivi ambjentali skont ir-Regolament dwar it-Tassonomija: l-adattament għat-tibdil fil-klima [1] u l-mitigazzjoni tat-tibdil fil-klima [2]. Dawn il-kriterji huma bbażati fuq parir xjentifiku mill-Grupp ta' Esperti Tekniċi (TEG, Technical Expert Group) dwar il-finanzi sostenibbli. Dan isegwi feedback estensiv mill-partijiet ikkonċernati, kif ukoll diskussjonijiet mal-Parlament Ewropew u mal-Kunsill. Dan l-Att Delegat ikopri l-attivitajiet ekonomiċi ta' madwar 40 % tal-kumpaniji elenkati, f'setturi li huma responsabbli għal kważi 80 % tal-emissjonijiet diretti ta' gassijiet serra fl-Ewropa. Jinkludi setturi bħall-enerġija, il-forestrija, il-manifattura, it-trasport u l-bini. L-Att Delegat dwar it-Tassonomija tal-UE huwa dokument ħaj, u se jkompli jevolvi maż-żmien, fid-dawl tal-iżviluppi u l-progress teknoloġiku. Il-kriterji se jkunu soġġetti għal rieżami regolari. Dan se jiżgura li setturi u attivitajiet ġodda, inkluż attivitajiet tranżizzjonali u attivitajiet oħra ta' faċilitazzjoni, jistgħu jiżdiedu mal-kamp ta' applikazzjoni maż-żmien. Direttiva ġdida dwar ir-Rappurtar dwar is-Sostenibbiltà Korporattiva Il-proposta tal-lum tirrevedi u ssaħħaħ ir-regoli eżistenti introdotti mid-Direttiva dwar ir-Rappurtar Mhux Finanzjarju (NFRD, Non-Financial Reporting Directive). Din għandha l-għan li toħloq sett ta' regoli li – maż-żmien – se jġibu r-rappurtar dwar is-sostenibbiltà fuq l-istess livell tar-rappurtar finanzjarju. Se testendi l-obbligi ta' rappurtar tal-UE dwar is-sostenibbiltà għall-kumpaniji kbar kollha u għall-kumpaniji kollha elenkati. Dan ifisser li jenħtieġ li kważi 50,000 kumpanija fl-UE jibdew isegwu standards tal-UE għar-rappurtar dettaljat dwar is-sostenibbiltà, u din hija żieda mill-11,000 kumpanija li huma soġġetti għar-rekwiżiti eżistenti. Il-Kummissjoni tipproponi l-iżvilupp ta' standards għal kumpaniji kbar u standards separati u proporzjonati għall-SMEs, li l-SMEs mhux elenkati jistgħu jużaw b'mod volontarju. B'mod ġenerali, il-proposta għandha l-għan li tiżgura li l-kumpaniji jirrappurtaw informazzjoni affidabbli u paragunabbli dwar is-sostenibbiltà meħtieġa mill-investituri u minn partijiet ikkonċernati oħra. Dan se jiżgura fluss konsistenti ta' informazzjoni dwar is-sostenibbiltà permezz tas-sistema finanzjarja. Il-kumpaniji se jkollhom jirrappurtaw dwar kif kwistjonijiet dwar is-sostenibbiltà, bħat-tibdil fil-klima, jaffettwaw in-negozji tagħhom u l-impatt tal-attivitajiet tagħhom fuq in-nies u l-ambjent. Il-proposta se tissimplifika wkoll il-proċess ta' rappurtar għall-kumpaniji. Ħafna kumpaniji bħalissa jinsabu taħt pressjoni biex jużaw firxa ta' standards u oqfsa differenti ta' rappurtar dwar is-sostenibbiltà. L-istandards tal-UE għar-rappurtar dwar is-sostenibbiltà li huma proposti għandhom ikunu “punt uniku ta' servizz” li jipprovdi lill-kumpaniji b'soluzzjoni unika li tissodisfa l-ħtiġijiet tal-informazzjoni tal-investituri u ta' partijiet ikkonċernati oħra. Emendi tal-Atti Delegati dwar il-pariri dwar l-investiment u l-assigurazzjoni, id-dmirijiet fiduċjarji, u s-sorveljanza u l-governanza tal-prodotti Is-sitt emendi tal-lum iħeġġu s-sistema finanzjarja biex tappoġġa lin-negozji fit-triq tagħhom lejn is-sostenibbiltà, kif ukoll jappoġġaw lin-negozji sostenibbli eżistenti. Dawn se jsaħħu wkoll il-ġlieda tal-UE kontra l-greenwashing. Il-Membri tal-Kulleġġ qalu: Valdis Dombrovskis, il-Viċi President Eżekuttiv għal Ekonomija għas-Servizz tan-Nies, qal: “L-Ewropa kienet mexxejja bikrija fir-riforma tas-sistema finanzjarja biex din tappoġġa l-investimenti għat-tibdil fil-klima. Illum qed nagħmlu qabża 'l quddiem bl-ewwel tassonomija dwar il-klima li se tgħin lill-kumpaniji u lill-investituri jkunu jafu jekk l-investimenti u l-attivitajiet tagħhom humiex verament ekoloġiċi. Dan se jkun essenzjali jekk irridu nimmobilizzaw l-investiment privat f'attivitajiet sostenibbli u nagħmlu l-Ewropa newtrali għall-klima sal-2050. Dan huwa pass rivoluzzjonarju li dwaru kkonsultajna kemm flaħna. Għamilna dak kollu possibbli biex wasalna għal eżitu bbilanċjat u bbażat fuq ix-xjenza. Qed nipproponu wkoll titjib fir-regoli dwar ir-rappurtar mill-kumpaniji dwar is-sostenibbiltà. Bl-iżvilupp ta' standards Ewropej, se nibnu u nikkontribwixxu għal inizjattivi internazzjonali.” Mairead McGuinness, il-Kummissarju għall-Istabilità Finanzjarja, is-Servizzi Finanzjarji u l-Unjoni tas-Swieq Kapitali, qalet: “Is-sistema finanzjarja għandha rwol kruċjali fit-twettiq tal-Patt Ekoloġiku tal-UE, u jenħtieġu investimenti sinifikanti biex l-ekonomija tagħna ssir waħda ekoloġika. Jenħtieġ li l-kumpaniji kollha jagħtu sehemhom, kemm dawk avvanzati fl-ekoloġizzazzjoni tal-attivitajiet tagħhom kif ukoll dawk li jenħtieġ li jistinkaw iktar biex isiru sostenibbli. Ir-regoli l-ġodda tal-lum huma bidla radikali fil-finanzi. Qed inżidu l-ambizzjoni tagħna għal finanzi sostenibbli biex ngħinu lill-Ewropa ssir l-ewwel kontinent newtrali għall-klima sal-2050. Wasal iż-żmien li ngħaddu mill-kliem għall-fatti u ninvestu b'mod sostenibbli.” Sfond u passi li jmiss F'dawn l-aħħar snin l-UE ħadet passi kbar biex tibni sistema finanzjarja sostenibbli li tikkontribwixxi għat-tranżizzjoni lejn Ewropa newtrali għall-klima. Ir-Regolament tal-UE dwar it-Tassonomija, ir-Regolament dwar id-Divulgazzjoni ta' Finanzi Sostenibbli u r-Regolament dwar il-Parametri Referenzjarji jiffurmaw il-pedamenti għall-ħidma tal-UE biex iżżid it-trasparenza u tipprovdi l-għodod biex l-investituri jidentifikaw l-opportunitajiet ta' investiment sostenibbli. Ladarba jiġi adottat formalment, l-Att Delegat dwar it-Tassonomija tal-UE dwar il-Klima jiġi skrutinizzat mill-Parlament Ewropew u mill-Kunsill (erba' xhur u jista' jiġi estiż darba b'xahrejn addizzjonali). Rigward il-Proposta CSRD, il-Kummissjoni se tinvolvi ruħha f'diskussjonijiet mal-Parlament Ewropew u mal-Kunsill. Is-sitt emendi tal-Atti Delegati dwar il-pariri dwar l-investiment u l-assigurazzjoni, id-dmirijiet fiduċjarji u s-sorveljanza u l-governanza tal-prodotti se jiġu skrutinizzati mill-Parlament Ewropew u mill-Kunsill (perjodi ta' tliet xhur u jistgħu jiġu estiżi darba bi tliet xhur addizzjonali) u huma mistennija li japplikaw minn Ottubru 2022. Għal Aktar Informazzjoni Il-Komunikazzjoni tal-Kummissjoni: It-Tassonomija tal-UE – ir-Rappurtar dwar is-Sostenibbiltà Korporattiva, il-Preferenzi tas-Sostenibbiltà u d-Dmirijiet Fiduċjarji L-Att Delegat dwar it-Tassonomija tal-UE Mistoqsijiet u Tweġibiet - l-Att Delegat dwar it-Tassonomija tal-UE dwar il-Klima u Emendi tal-Atti Delegati dwar id-dmirijiet fiduċjarji u l-pariri dwar l-investiment u l-assigurazzjoni Mistoqsijiet u Tweġibiet - il-proposta għal Direttiva dwar ir-Rappurtar dwar is-Sostenibbiltà Korporattiva Skeda informattiva – il-pakkett tal-finanzi sostenibbli ta' April 2021 Is-sit web tad-DĠ FISMA dwar il-finanzi sostenibbli [1] Attività ekonomika li ssegwi dan l-objettiv għandha tikkontribwixxi b'mod sostanzjali għat-tnaqqis jew il-prevenzjoni tal-impatt negattiv tal-klima attwali jew mistennija fil-futur, jew tar-riskji ta' dan l-impatt negattiv, kemm fuq dik l-attività nnifisha kif ukoll fuq in-nies, fuq in-natura jew fuq assi. [2] Attività ekonomika li ssegwi dan l-objettiv għandha tikkontribwixxi b'mod sostanzjali għall-istabbilizzazzjoni tal-emissjonijiet ta' gassijiet serra billi tevitahom jew tnaqqashom jew billi ttejjeb l-assorbimenti ta' gassijiet serra. L-attività ekonomika għandha tkun konsistenti mal-mira fit-tul dwar it-temperatura, kif previst mill-Ftehim ta' Pariġi.